# FORSLAG Anbefalinger knyttet til obligatoriske aktiviteter i undervisningen ved MN

Studentenes læringsutbytte er størst når det er samsvar mellom undervisning og vurdering. I tillegg er læringsutbytte tett knyttet opp mot studentenes følelse av mestring, som igjen henger sammen med forutsigbarhet og jevn arbeidsbelastning gjennom semesteret.

Forskning viser at høy arbeidsbelastning og stress øker sannsynligheten for uetisk adferd (fusk) ved obligatoriske innleveringer og eksamen[[1]](#footnote-1). Å unngå uetisk adferd blant studentene er derfor et godt insentiv for å legge opp undervisningen på en måte som bidrar til godt læringsutbytte og mestring fremfor angst og stress hos studentene.

For å sikre studentenes læringsutbytte kommer MN med noen anbefalinger når undervisningen i et emne skal planlegges. Anbefalingene er bygget på det grunnleggende prinsippet om constructive alignment og baklengsdesign[[2]](#footnote-2):

* Lærinsutbyttebeskrivelsene skal favne både kunnskaper, ferdigheter og generell kompetanse (jmfr [Kvalifikasjonsrammeverket for høyere utdanning - regjeringen.no](https://www.regjeringen.no/no/tema/utdanning/hoyere-utdanning/nasjonalt-kvalifikasjonsrammeverk/id564809/), se [Emnesider - KURT – Kompetansesenter for undervisning i realfag og teknologi (uio.no)](https://www.mn.uio.no/kurt/utdanningsutvikling/emne-og-undervisningsplanlegging/emnesider/)) og studentene skal forstå hva de vurderes på og hvordan.
* Vurderingsformene i et emne skal vurdere studentenes kunnskaper, ferdigheter og generell kompetanse – både underveis i semesteret i undervisning og gjennom oppgaveløsning og til endelig eksamen.
* Læringsaktivitetene (i forelesninger, i grupper/seminarer/felt/lab og obligatoriske aktiviteter) skal bidra til at studentene når læringsutbyttet i emnet.

Ved MN har vi i utstrakt bruk av obligatoriske aktiviteter som obligatorisk undervisning og innleveringer (arbeidskrav).

**For obligatorisk undervisning skal:**

* Undervisningen bidra til at studentene når læringsmål de ellers ikke vil kan nå alene eller utenfor organisert undervisning, som for eksempel:
  + Trening av lab/felt ferdigheter
  + Trening på samarbeid, presentasjon, argumentasjon, diskusjon, analyse
  + Trening på å løse større kompliserte eller ukjente oppgaver

**For obligatoriske innleveringer[[3]](#footnote-3) skal:**

* det være godt samsvar mellom innleveringer og læringsutbytte
* det kommuniseres både mål og hensikt med obligatoriske innleveringer overfor studentene slik at de forstår hvilket læringsutbytte de kan få
* fagansvarlige i samarbeid med de studieadministrative ha oversikt over emner studentene tar parallelt med sitt emne (særlig de første tre semestrene) og avtale i god tid[[4]](#footnote-4) antall innleveringer og tidspunkt for innleveringer slik at den totale arbeidsbelastningen fordeles jevnt både gjennom hver enkelt uke og gjennom semesteret
* det normalt være mulig å levere en innlevering minimum to ganger for å sikre studentenes læringsprosess og nytteverdi ved tilbakemeldinger

1. James M. Lang (2013); “Cheating Lessons: Learning from Academic Dishonesty”, Harvard University Press [↑](#footnote-ref-1)
2. John Biggs og Catherine Tang (2011); “Teaching for Quality Learning at University”, Open University Press [↑](#footnote-ref-2)
3. Obliger, computational essays, labrapport, feltrapport, prosjektoppgaver og lignende [↑](#footnote-ref-3)
4. mellom mars-mai for høstemner og mellom september-november for våremner [↑](#footnote-ref-4)